[pic] | EUROOPA ÜHENDUSTE KOMISJON |

Brüssel 26.8.2008

KOM(2008) 525 lõplik

KOMISJONI ARUANNE NÕUKOGULE JA EUROOPA PARLAMENDILE

Euroopa Liidu põllumajanduse olukord – 2006. aasta aruanne

{SEC(2008) 2382}

KOMISJONI ARUANNENÕUKOGULE JA EUROOPA PARLAMENDILE

Euroopa Liidu põllumajanduse olukord – 2006. aasta aruanne

SISSEJUHATUS

1. Aruande „Euroopa Liidu põllumajanduse olukord – 2006. aasta aruanne” koostamine lõpetati 2007. aastal ja see avaldatakse koos Euroopa Liidu tegevuse üldaruandega.

1. MAJANDUSLIK OLUKORD JA PÕLLUMAJANDUSETTEVÕTJATE TULUD

2. 2006. aasta põllumajandustoodang oli 2005. aasta omast väiksem. Taimekasvatustoodang vähenes 4 %, loomakasvatustoodang 1 %.

3. Põllumajandustootjad nii taime- kui ka loomakasvatussektoris said oma toodete eest madalamat hinda. Keskmine reaalhinna langus oli 2 %.

4. Põllumajandustootjate arv kahanes jätkuvalt (2006. aastal oli neid 2 % vähem kui 2005. aastal).

5. Põllumajandustootjate tulud kasvasid keskmiselt 3 %, ehkki eri liikmesriikides oli olukord üsna erinev: mõnes liikmesriigis suurenesid põllumajandustootjate tulud oluliselt, teistes aga langesid märkimisväärselt.

6. Üldiselt jäi Euroopa Liit 2006. aastal põllumajandustoodete netoeksportijaks.

2. POLIITIKA ARENG JA SEADUSANDLIKUD ALGATUSED 2006. AASTAL

Ühise põllumajanduspoliitika reform

7. 2006. aastal jätkus ühise põllumajanduspoliitika reform. Mais avaldas komisjon puu- ja köögiviljasektori reformi käsitleva konsultatsioonidokumendi. Juunis kutsus ta ulatuslikult reformima veinisektorit. Septembris esitas komisjon ettepaneku banaanisektori reformi kohta (nõukogu võttis selle vastu detsembris).

8. Algas mitme 2003. ja 2004. aasta reformides sisalduva läbivaatamisklausliga seotud ettevalmistustöö, mis on rühmitatud mõiste „tervisekontroll” alla.

9. aastal jätkas komisjon tööd ühise põllumajanduspoliitika lihtsustamise kavaga, esitades tegevuskava (mis sisaldas 24 ettepanekut õigusaktide muutmise kohta) ja võttes vastu ettepaneku ühisturu ühtse korralduse kohta.

Kvaliteedipoliitika

10. Nõukogu võttis märtsis vastu määruse põllumajandustoodete ja toidu geograafiliste tähiste ja päritolunimetuste kaitse kohta. Samuti võttis ta vastu määruse põllumajandustoodete ja toidu garanteeritud traditsiooniliste eritunnuste kohta.

Mahepõllumajandus

11. Nõukogu jõudis detsembris kokkuleppele üldises lähenemisviisis ettepanekule, mis käsitleb nõukogu määrust mahepõllumajandusliku tootmise ja mahepõllumajanduslike toodete märgistamise kohta. Uus määrus on ühenduse mahepõllumajandusliku toidu ja mahepõllumajanduse tegevuskava nurgakivi ja suur samm ELi mahepõllumajanduse edasise arendamise suunas.

Riigiabi

12. Komisjon sai 319 teatist põllumajandus- ja agrotööstussektoris kavandatavate riigiabimeetmete kohta. Komisjon alustas 27 sellise riigiabimeetme kontrolli, mis olid EÜ asutamislepingu artikli 88 lõike 3 kohaselt eelnevalt teatamata.

Puudustkannatavate isikute abistamine

13. 2006. aastal jätkas Euroopa Liit puudustkannatavatele isikutele toiduainete jagamist sekkumisvarudest.

Äärepoolseimad alad – POSEI meetmete reform

14. Aasta alguses viidi lõpule POSEI meetmete reform, võttes vastu nõukogu määruse, millega sätestatakse põllumajanduse erimeetmed liidu äärepoolseimate piirkondade jaoks.

3. PÕLLUMAJANDUSTURUD

Taimsed saadused

15. Maailma teraviljatoodang oli 2006.–2007. majandusaastal väiksem kui aasta varem: 1567 miljonit tonni võrreldes eelmise aasta 1602 miljoni tonni suuruse saagiga.

16. ELi saak oli samuti väiksem (6 % võrra). Selle põhjused olid teravilja väiksem külvipindala ja väiksem saagikus.

Loomsed saadused

17. ELi põllumajandustootjad tootsid 2006. aastal vähem piima kui aasta varem (langus 1 %). Selle põhjus oli piimakarjakasvatajate arvu vähenemine. Tegutsemist jätkanud piimakarjakasvatajate karja keskmine suurus ja toodang lehma kohta kasvasid, kuid sellest ei piisanud, et korvata piimakarjakasvatajate arvu vähenemist. Esimest korda tootsid mõned liikmesriigid vähem piima, kui tootmiskvootidega lubatud.

18. Veise- ja vasikaliha tootmine kasvas 0,4 %. Selle peamine põhjus oli Ühendkuningriigis tapetud lehmade arvu suurenemine pärast seda, kui üle 30kuused veised tulid taas kommertsturule.

19. 2006. aastal tootsid põllumajandustootjad 7,9 miljonit tonni veise- ja vasikaliha, samal ajal kui ELi kodanikud tarbisid 8,2 miljonit tonni.

20. Väliskaubandusega seoses tuleb märkida, et EL eksportis ligikaudu 239 000 tonni veiseliha peamiselt Venemaale, Šveitsi, Horvaatiasse ja Angolasse. Samal ajal importis EL ligikaudu 510 000 tonni veiseliha. Rohkem kui 90 % impordist oli pärit Brasiiliast, Argentinast ja Uruguayst.

21. ELi lamba- ja kitseturu üldist olukorda 2006. aastal iseloomustas karjade suuruse vähenemine. Lammaste katarraalne palavik puhkes kaugemal põhjas kui seda oli Prantsusmaa, Saksamaa ja Beneluxi riikide piirkonnas kunagi varem juhtunud.

22. Sealiha hind oli 2006. aastal võrdlemisi soodne, kuid pärast suve kasvas sööda hind märgatavalt.

23. 2006. aasta esimesel poolel langesid lindude gripi puhangu meediakajastuse tõttu nii linnuliha tootmine kui ka tarbimine. Aasta teisel poolel tootmine ja tarbimine siiski taastusid.

4. 2003. AASTA REFORMI RAKENDAMINE

24. 2005. aastal alustasid kümme liikmesriiki ühtse otsemaksete kava rakendamist. 2006. aastal lisandus neile veel viis liikmesriiki.

25. Prantsusmaa, Hispaania, Madalmaad ja Kreeka valisid ajaloolise mudeli, samal ajal kui Soome otsustas piirkondliku mudeli kasuks.

5. MAAELU ARENDAMINE

26. Ajavahemikku 2000–2006 jäi 68 maaelu arengukava, 69 eesmärgi 1 piirkonna kava ja 20 eesmärgi 2 piirkonna kava. Eesmärgi 1 ja eesmärgi 2 kavad hõlmasid mitut maaelu arengumeedet.

27. Samasse ajavahemikku jäi märkimisväärne arv (ligikaudu 28 000) Leader+ projekte. Paljud kohalikud tegevusrühmad osalesid riikidevahelises koostöös.

28. 2006. aastal moodustasid maaelu arendamisega seotud kulutused 9199,2 miljonit eurot. Sellest 5610,2 miljonit maksti EAGGFi tagatisrahastust (maaelu arengukavade ja eesmärgi 2 kavade jaoks). EAGGFi arendusrahastust maksti 3589 miljonit eurot (eesmärgi 1 kavade jaoks).

29. Lõpetati 45 kava ajavahemikust 1994–1999. 2006. aasta lõpuks oli pooleli 39 kava (2003. aasta märtsi 402 kavast).

6. KESKKOND JA METSAD

30. Septembris andis komisjon välja teatise „Põllumajanduse keskkonnapoliitika näitajate arendamine keskkonnaküsimuste ühisesse põllumajanduspoliitikasse kaasamise seireks”. Nimetatud teatises anti ülevaade põllumajanduse keskkonnapoliitika näitajate arendamisel tehtud edusammudest ja edasistest meetmetest.

31. Jätkus põllumajanduse bioloogilise mitmekesisuse tegevuskava rakendamine. Komisjon esitas teatise „Bioloogilise mitmekesisuse hävimise peatamine 2010. aastaks ja pärast seda – Säästvad ökosüsteemi teenused inimeste hüvanguks”.

32. Seoses geneetiliselt muundatud põllukultuuridega võttis komisjon märtsis vastu nõukogule ja Euroopa Parlamendile suunatud aruande, milles käsitleti liikmesriikides eri põllukultuuride kooseksisteerimise meetmete rakendamisel saadud kogemusi.

Juunis võeti vastu metsanduse tegevuskava käsitlev komisjoni teatis nõukogule ja Euroopa Parlamendile. Põllumajanduse ja kalanduse nõukogu võttis vastu nõukogu järeldused kõnealuse tegevuskava kohta.

7. ÜHISE PÕLLUMAJANDUSPOLIITIKA RAHASTAMINE 2006. AASTAL

33. Ühisele põllumajanduspoliitikale tehtavaid kulutusi rahastatakse 1999. aastal Berliini tippkohtumisel heaks kiidetud finantsperspektiivide alusel, mida kohandati 2002. aasta lõpus Kopenhaageni tippkohtumisel, et võtta arvesse liidu laienemise rahanduslikku mõju. Seega kehtisid 2006. eelarveaastal 25 liikmega ELi suhtes uued ülemmäärad.

8. EUROOPA LIIDU LAIENEMINE

34. Bulgaaria ja Rumeenia suhtes kohaldati tõhustatud järelevalvet. Türgi ja Horvaatiaga toimus põllumajandusalaste õigusaktide kahepoolne sõelumine.

9. RAHVUSVAHELISED SUHTED

35. Aasta esimene pool oli rahvusvaheliste põllumajandussuhete poolest äärmiselt aktiivne aeg. Komisjon osales väga aktiivselt Maailma Kaubandusorganisatsiooni egiidi all peetud läbirääkimistel, et maailmakaubandust, sealhulgas põllumajanduskaubandust, veelgi enam liberaliseerida. Läbirääkimisi (mida teatakse Doha arengukavana) ei saatnud siiski eriline edu.

36. Aasta teisel poolel asus EL otsima kontakte oma peamiste kaubanduspartneritega, et jätkata läbirääkimisi 2007. aasta alguses.